ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.
अइसने हरेक दिन नई होवय के टीन के छानी दऊड़ाय. अंबुल्गा गांव मं गुणवंत हुलसुलकर जऊन टपरा ले भागत रहिस, वो ह इही बछर अप्रैल मं करा पानी अऊ भारी तेज हवा सेती टूट गे रहिस.
करा के बरसात? वो घलो मराठवाड़ा इलाका के लातूर जिला मं? ये ह एक ठन अइसने जगा आय, जिहां बछर के आधा ले जियादा दिन, घाम 32 डिग्री सेल्सियस धन ओकर ले जियादा रहिथे. ये बछर अप्रैल के पहिली हफ्ता मं करा बरसे रहिस, जब घाम 41 ले 43 डिग्री रहिस.
फेर इहाँ के करीबन हरेक किसान तुम न ला भारी उछाह मं बताही, वो मन अब तापमान, हवामान अऊ वातावरन के बेवहार के गम नई पाय सकंय.
फेर वो मन अतका जरुर समझथें के बछर मं बरसात के दिन के कमती अऊ गरमी के दिन बढ़े हवय. 1960 मं, जऊन बछर धोंडाबाई के जनम होय रहिस, लातूर मं बछर भर मं कम से कम 147 दिन अइसने होवत रहिस जब घाम 32 डिग्री धन ओकर ले ऊपर हबर जावत रहय, जइसने के न्यूयॉर्क टाइम्स डहर ले एक ठन एप ले बदलत मऊसम अऊ ग्लोबल वार्मिंग के बारे मं छपे आंकड़ा ह बताथे. ये बछर, ये आंकड़ा 188 दिन होही. धोंडाबाई जब 80 बछर के होहीं, त सबले गरम दिन मन के आंकड़ा 211 हो जाही.
लातूर जिला के कलेक्टर, जी श्रीकांत कहिथें के अऊ ये बछर, "जऊन मन फसल लगाय हवंय, वो मन पछतावत हवंय, काबर सुरू मं बरसे के बाद सुक्खा परे लगिस." जिला भर मं सिरिफ 64 फीसदी बुवाई (सब्बो फसल के) होय हवय. निलंगा तालुका मं 66 फीसदी. जिला के जम्मो फसल के 50 फीसदी ले जियादा सोयाबीन ला सबले जियादा नुकसान होय हवय.
लातूर, मराठवाड़ा के कृषि क्षेत्र मं आथे अऊ इहाँ बछर भर मं अऊसत बरसात 700 मिमी हवय. ये बछर इहाँ 25 जून के मानसून पहुंचे रहिस अऊ तब ले बेबखत बने हवय. जुलाई के आखिर मं, श्रीकांत ह मोला बताइस के ये बखत सेती समान्य बरसात 47 फीसदी कम रहिस.
सुभाष शिंदे बताथें के 2000 के दसक के सुरू मं, एक एकड़ मं 4,000 रूपिया के लागत ले करे सोयाबीन के खेती ले करीबन 10-12 क्विंटल उपज मिलत रहिस. करीबन 20 बछर बाद, सोयाबीन के दाम 1,500 ले दुगुना बढ़ के 3,000 रूपिया क्विंटल पाछू हो जाही, फेर, वो ह कहिथें के खेती के लागत तीन गुना हो जाही अऊ एकड़ पाछू उपज आधा हो जाही.
राज्य कृषि विपणन बोर्ड के आंकड़ा शिंदे के बात के गवाही देथें. बोर्ड के वेबसाइट के कहना आय के 2010-11 मं सोयाबीन के रकबा 1.94 हेक्टेयर रहिस अऊ उपज 4.31 टन. साल 2016 मं, सोयाबीन के खेती 3.67 लाख हेक्टेयर मं करे गीस, फेर उपज सिरिफ 3.08 लाख टन रहिस. एकड़ पाछू 89 फीसदी के बढ़त फेर उपज मं 28.5 फीसदी के घटत.
लातूर के पर्यावरणविद् अतुल देउलगांवकर कहिथें, भारत मं कीटनाशक बऊरे ह अभू घलो हेक्टेयर पाछू एक किलो ले कम हवय. अमेरिका, जापान, अऊ दीगर उन्नत देस मन 8 ले 10 गुना जियादा बऊरथें. फेर वो मन अपन कीटनासक मन ला बदलत रइथें, हमन नई करन. हमर कीटनासक मन मं कैंसर होय के जिनिस होथे, जेन ह खेत के तीर के चिरई चिरगुन मं ऊपर असर करथे. वो मन ला मार देथे.
भारतीय मौसम विज्ञान विभाग के लातूर के आंकड़ा ये बात के सबूत आय. साल 2014 मं, मानसून के चार महिना मं 430 मिमी पानी बरसे रहिस. अगला बछर मं ये ह 317 मिमी रहिस. 2016 मं ये जिला मं त ऊ न चार महिना मं 1,010 मिमी पानी बरसे रहिस. 2017 मं ये ह 760 मिमी रहिस. बीते बछर मानसून बखत लातूर मं 530 मिमी बरसात होय रहिस, जऊन मं 252 मिमी सिरिफ जून महिना मं बरसिस. इहाँ तक ले तऊन बछर मं घलो जब जिला मं 'समान्य' बरसात होथे, ये ह अधिकतर असमान रहे हवय.
शिंदे अब जमीन के भीतरी के पानी ऊपर आसरित नई रहे सके, काबर ओकर चार बोर सूखा गे हवंय. हमन ला 50 फीट मं पानी मिल जावत रहिस, फेर अब 500 फीट गहिर बोर घलो सूखा गे हवंय.
शिंदे खुस हवंय के ओकर दाई ह करीबन 20 बछर ले खेती करे ला छोड़ दे रहिस - करा बरसे के सुरु होय के पहिली. वो ह कुछेक पल मं खेत ला बरबाद कर देथे, सबले जियादा मार वो मन ऊपर परथे जेकर करा बगीचा हवंय.
लातूर मं, एक सदी ले घलो जियादा बखत ले फसल के तरीका मं कतको बदलाव होय हवय. कऊनो जमाना मं जुवार अऊ बाजरा के दीगर किसिम मन के उपज वाला ये भरपूर इलाका, जिहां जोंधरा के खेती नंबर दू मं रहत रहिस, उहाँ 1905 ले भारी पइमाना मं कपसा के खेती होय ला धरिस.
ओकर बाद 1970 ले कुसियार आइस, कुछु दिन बीते सुरुजमुखी, अऊ ओकर बाद 2000 ले भारी पइमाना मं सोयाबीन के खेती होय लगिस. कुसियार अऊ सोयाबीन के खेती हर दिग मं भारी बढ़िया ढंग ले होवत रहय. साल 2018-19 मं, 67,000 हेक्टेयर जमीन मं कुसियार के खेती करे गे रहिस (वसंतदादा शुगर संस्था, पुणे के आंकड़ा के मुताबिक). अऊ 1982 मं जिहां सक्कर के एक ठन कारखाना रहिस, उहीं लातूर मं अब 11 ठन हवंय. नगदी फसल मन के सेती भारी बोर कराय जाय ला धरिस - येकर कऊनो गिनती नई ये के कतक कोड़ाय गे हवंय - अऊ धरती के भीतरी के पानी ले पलोय जाय लगिस. इतिहास मं इहाँ के माटी बाजरा खेती के मुताबिक हवय, तऊन मं 100 बछर ले जियादा बछर ले नगदी फसल के खेती होय ले, पानी, माटी, नमी अऊ साग-सब्जी ऊपर घलो असर परे हवय.
राज सरकार के वेबसाइट के मुताबिक, लातूर मं अब सिरिफ 0.54 फीसदी इलाका मंइच जंगल बांचे हवय. ये ह मराठवाड़ा इलाका के 0.9 फीसदी के अऊसत ले घलो कम हवय.
येकरे बीच, हरेक बछर बढ़त खराब मऊसम ले लोगन मन अचंभित हवंय.
गुणवंत हुलसुलकर कहिथें, "हरेक खेती के बखत पूरत तक ले, किसान ला भारी तनाव मं डार देथे. किसान मन के आत्महत्या के पाछू ये घलो एक ठन कारन आय. मोर लइका मन के सेती सरकारी दफ्तर मं बाबू के काम करे येकर ले बढ़िया होही." मऊसम ला देखत खेती के बरी मं ओकर सोचे के तरीका बदल गे हवय.
जिल्द फोटू (लातूर मं करा बरसे ले होय नुकसान): निशांत भद्रेश्वर.
